text: Endnu en efterskole giver op
  18 april 2013 kl. 05.21
  Højer Efterskole har nu også givet op over for lærerkonflikten, og de 53 elever er foreløbig sendt hjem i en uge.
  Elbæk Efterskole ved Horsens er også lukket, og eleverne på Øse Efterskole i Varde har været hjemme en uge.
  Formanden for Højer Efterskole, Martin Brunsgaard, siger til JydskeVestkysten, at de få lærere, der er tilbage på skolen, trænger til et pusterum.
  Skolens 53 elever har gennem de sidste to uger været undervist af forstanderen, to gymnastiklærere samt en timelønnet engelsklærer.
  I sidste uge var 24 af landets 205 efterskoler lukket, fremgår det af en opgørelse fra Efterskoleforeningen.
  Skolerne får stadig statstilskud under konflikten. De lukkede skoler skal blot garantere, at de indhenter det forsømte efter konflikten.
  Derimod kan de lukkede skoler ikke kræve forældrebetaling.
  Lærerkonflikten drejer sig om organisering af folkeskolelærernes arbejde. Efterskolelærerne er ikke organiseret i folkeskolelærernes fagforening, men Finansministeriet har alligevel erklæret lockout mod dem.
  